Full forvirring om ny våpenhvile mellom Israel og Hamas
* Konflikten mellom Israel og Gaza brøt ut igjen etter drapene på tre israelske tenåringer og hevndrapet på en palestinsk tenåring i juni. * 8. juli startet Israel militæraksjonen «Operation Protective Edge» som svar på raketter fra Gazastripen. * Antall drepte palestinere i konflikten var torsdag formiddag 227, ifølge helsepersonell. Én israeler er drept i angrep fra Hamas. * Det israelske forsvaret sier at målene for offensiven er utskytingsramper for raketter og oppholdsstedene til medlemmer av væpnede palestinske grupper. * Et egyptisk forslag om våpenhvile mellom partene ble avslått av Hamas 15. juli. * Israel rådet 16. juli rundt 100.000 palestinere nord på Gazastripen til å forlate sine hjem før en ventet bakkeoffensiv. * En fem timer lang humanitær våpenhvile trådde i kraft torsdag klokka 10 lokal tid (klokka 9 norsk tid). Kilder: Haaretz.com, Ritzau, NTB Rett før klokken 15.00 torsdag skal Israels utenriksminister Avigdor Lieberman ha uttalt at en ny våpenhvile mellom Israel og Hamas ikke har blitt inngått, skriver BBC på Twitter. Gjennom dagen har det hersket full forvirring om hvorvidt partene i konflikten har akseptert en ny våpenhvile. Onsdag kveld ble det klart at Israel sluttet seg til en kort og humanitær våpenhvile, på initiativ fra FN. Hamas aksepterte forslaget noen timer senere. Kun timer etter at våpenhvilen trådte i kraft klokken 10.00 lokal tid, uttalte det israelske forsvaret (IDF) at tre granater hadde truffet Israel. Ingen ble såret i angrepet som rammet ubebodde områder i Eshkol-regionen sør i landet.Uttalelsen fra den israelske utenriksministeren kommer etter flere motstridende meldinger torsdag. * Cirka klokken 12.30 meldte BBC at Israel og Hamas er enige om en ny våpenhvile som skal tre i kraft klokken 05 natt til fredag norsk tid. * Bare en halvtime senere skal en israelsk kilde ha uttalt til nyhetsbyrået AFP at partene hadde kommet til enighet om en ny avtale, ifølge NTB. * Litt over klokken 14.00 har det imidlertid kommet meldinger om at en ny avtale om våpenhvile ikke er inngått: Både den israelske regjeringen og Hamas uttaler at de ikke har godkjent en ny avtale. Ifølge flere nyhetsbyråer skal avtalen bare ha blitt godkjent av Israels representanter i Kairo, og ikke av den israelske regjeringens sikkerhetskabinett. Hamas har uttalt at meldingene om en våpenhvile er feil. - Forhandlingene fortsetter, men det er ingen enighet på dette tidspunktet, uttaler Hamas-talspersonen Sami Abu Zuhri til AFP. Også BBC melder at Hamas avviser at en avtale har blitt inngått som følge av forhandlinger i Egypt, men uttaler at de fortsatt jobber med å komme til enighet.Israelske sikkerhetsstyrker meldte torsdag formiddag at den midlertidige våpenhvilen var brutt etter at tre granater skal ha blitt avfyrt, opplyste israelske sikkerhetsstyrker på Twitter. Det israelske forsvaret hevder at Hamas står bak, noe Hamas selv avviser. - De lyver. Alle de palestinske gruppene fortsetter å overholde våpenhvilen, sier en ikke identifisert Hamas-talsmann til AFP. - Mens Israel holder tilbake har tre granater fra Gaza nettopp truffet byen Eshkol, meldte israelske IDF to timer etter våpenhvilen trådte i kraft. BAKGRUNN: VG publiserte torsdag morgen en sak om bakgrunnen for Israel-konflikten og mulige konsekvenser dersom våpenhvilen blir brutt. Vi har også hatt spørsmålsrunder både med Israels ambassade og Palestinakomiteen.Torsdag formiddag var antall drepte i konflikten 227 palestinere, og én israeler drept i angrep fra Hamas. 77 prosent av de drepte i Gaza var ifølge FNs kontor for koordinering av humanitærhjelp (OCHA) sivile. Ifølge OCHA er 44 barn og 29 kvinner hittil drept i konflikten, mens over 400 barn og nærmere 300 kvinner er såret.
De siste meldingene fra internasjonale nyhetsbyråer avviser at partene er enige om en ny våpenhvile. Hverken Israel eller Hamas skal ha sluttet seg til et nytt forslag.